সজীব ওয়াজেদ জয়(ফেসবুক থেকে)-সিলেট, রাজশাহী ও বরিশাল, এই তিন সিটি নির্বাচনে অনিয়ম সব বিএনপির দ্বারাই হয়েছে বলে মন্তব্য করেছেন প্রধানমন্ত্রীর তথ্য-প্রযুক্তি বিষয়ক উপদেষ্টা সজীব ওয়াজেদ জয়। এছাড়াও তিনি বলেন, আমাদের প্রাক-নির্বাচনী জনমত জরিপের ফলাফলের সঙ্গে নির্বাচনের ফলাফল সামঞ্জস্যপূর্ণ ছিল। বুধবার (১ আগস্ট) সামাজিক যোগাযোগ মাধ্যম ফেসবুকে দেওয়া এক স্ট্যাটাসে তিনি এ মন্তব্য করেন।প্রধানমন্ত্রীর ছেলে জয় বলেন, রাজশাহী, সিলেট ও বরিশাল- তিনটি শহরের মেয়র নির্বাচনই বেশ শান্তিপূর্ণ ছিল। তিনি বলেন, রাজশাহীতে আওয়ামী লীগ প্রার্থী বিএনপির প্রার্থী থেকে প্রায় দ্বিগুণ ভোট পেয়ে জয়ী হন, যা আমাদের প্রাক-নির্বাচনী জনমত জরিপের ফলের সঙ্গে সামঞ্জস্যপূর্ণ। বরিশালে ভোট গ্রহণ শুরু হওয়ার পর বিএনপির প্রার্থী নির্বাচন থেকে নিজেকে প্রত্যাহার করে নেন। কিন্তু ততক্ষণে আমাদের প্রার্থী তার চেয়ে প্রায় নয় গুণ ভোটে এগিয়ে যান। জয় বলেন, সিলেটে আমাদের প্রার্থী মাত্র চার হাজার ভোটে পিছিয়ে ছিলেন। অনিয়মের অভিযোগে দুটি কেন্দ্রে ভোট স্থগিত করা হয়। কিন্তু যেহেতু সেই কেন্দ্রগুলোতে ভোটারের সংখ্যা চার হাজার ৮০০, যা চার হাজার ব্যবধান থেকে বেশি, সেহেতু আবার ভোট গ্রহণের আগে বিজয়ী ঘোষণা করা সম্ভব না। তিনি আরও বলেন, এ নির্বাচনে সব অনিয়ম বিএনপিই করেছে, যেগুলো সবার সঙ্গে আগেই শেয়ার করেছি। বিএনপির বিভিন্ন অভিযোগ সত্ত্বেও কোনো অনিয়মের প্রমাণ এখনও পাওয়া যায়নি।